IZVEDBENI SKLEP KOMISIJE (EU) 2021/1130

z dne 5. julija 2021

o določitvi seznama regij, upravičenih do financiranja iz Evropskega sklada za regionalni razvoj in Evropskega socialnega sklada plus, ter držav članic, upravičenih do financiranja iz Kohezijskega sklada, za obdobje 2021–2027

(notificirano pod dokumentarno številko C(2021) 4894)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2021/1060 Evropskega parlamenta in Sveta z dne 24. junija 2021 o določitvi skupnih določb o Evropskem skladu za regionalni razvoj, Evropskem socialnem skladu plus, Kohezijskem skladu, Skladu za pravični prehod in Evropskem skladu za pomorstvo, ribištvo in akvakulturo ter finančnih pravil zanje in za Sklad za azil, migracije in vključevanje, Sklad za notranjo varnost in Instrument za finančno podporo za upravljanje meja in vizumsko politiko (1) ter zlasti člena 108(4) Uredbe,

ob upoštevanju naslednjega:

(1) Evropski sklad za regionalni razvoj (ESRR) in Evropski socialni sklad plus (ESS+) podpirata cilj „naložbe za delovna mesta in rast“ v vseh regijah, ki ustrezajo ravni 2 skupne klasifikacije statističnih teritorialnih enot (v nadaljevanju besedila: raven NUTS 2), ki je bila oblikovana z Uredbo (ES) št. 1059/2003 Evropskega parlamenta in Sveta (2), kakor je bila spremenjena z Uredbo Komisije (EU) 2016/2066 (3).

(2) Za določitev ustreznega finančnega okvira za ESRR in ESS+ mora Komisija pripraviti seznam regij, ki izpolnjujejo ustrezna merila iz Priloge XXVI k Uredbi (EU) 2021/1060, za vsako od treh kategorij regij (manj razvite regije, regije v prehodu in bolj razvite regije) na ravni NUTS 2.

(3) Iz istega razloga mora Komisija pripraviti tudi seznam držav članic, ki so upravičene do financiranja iz Kohezijskega sklada v skladu s členom 108(3) Uredbe (EU) 2021/1060.

(4) Zaradi preglednosti bi bilo treba v priloge k temu sklepu vključiti tudi kode in imena regij na ravni NUTS 2, ki se uporabljajo od 1. januarja 2021 v skladu z Uredbo (ES) št. 1059/2003, kakor je bila spremenjena z Delegirano uredbo Komisije (EU) 2019/1755 (4).

(5) Zato bi bilo treba to upoštevati pri določitvi seznama upravičenih regij in držav članic –

SPREJELA NASLEDNJI SKLEP:

Člen 1 1. Regije, upravičene do financiranja iz ESRR in ESS+ v kategoriji manj razvitih regij, so navedene v Prilogi I. 2. Regije, upravičene do financiranja iz ESRR in ESS+ v kategoriji regij v prehodu, so navedene v Prilogi II. 3. Regije, upravičene do financiranja iz ESRR in ESS+ v kategoriji bolj razvitih regij, so navedene v Prilogi III.

Člen 2 Države članice, upravičene do financiranja iz Kohezijskega sklada, so navedene v Prilogi IV.

Člen 3 Ta sklep je naslovljen na države članice.

V Bruslju, 5. julija 2021 Za Komisijo Elisa FERREIRA članica Komisije

(1) UL L 231, 30.6.2021, str. 159.

(2) Uredba (ES) št. 1059/2003 Evropskega parlamenta in Sveta z dne 26. maja 2003 o oblikovanju skupne klasifikacije statističnih teritorialnih enot (NUTS) (UL L 154, 21.6.2003, str. 1).

(3) Uredba Komisije (EU) 2016/2066 z dne 21. novembra 2016 o spremembi prilog k Uredbi (ES) št. 1059/2003 Evropskega parlamenta in Sveta o oblikovanju skupne klasifikacije statističnih teritorialnih enot (NUTS) (UL L 322, 29.11.2016, str. 1).

(4) Delegirana uredba Komisije (EU) 2019/1755 z dne 8. avgusta 2019 o spremembi prilog k Uredbi (ES) št. 1059/2003 Evropskega parlamenta in Sveta o oblikovanju skupne klasifikacije statističnih teritorialnih enot (NUTS) (UL L 270, 24.10.2019, str. 1).